加藤清正

**加藤清正**，幼名虎之助，尾張中村人也。其祖父本美濃將，殆於陣，其族因徙尾張。父清忠，鄙人也，早亡。清正依母族而活。

羽柴秀吉既貴，欲壯家族，乃秘養親戚孤幼者於府中。清正母，秀吉母之從妹，貧不能自給，遂攜清正謁秀吉。北政所不能育，偶見清正，喜其憨直，遂索養之，愛如己出。

清正既長，長六尺，多膂力，精槍術，喜聞兵法戰陣事。福島正則者，秀吉門客也，形容雄奇，素以豪勇聞，秀吉以下頗憚之。正則嘗以語侵清正，清正即踴躍擊之。正則倚力與鬥，竟不能下。鬥良久，皆大笑，因痛飲，遂結莫逆之好。秀吉聞之，嘆曰：「是兒竟大奇也。」自是遂特器之。

秀吉之封長濱也，擢清正、正則為近侍，出入皆命持大槍從左右。巡遊所至，吏民莫敢仰視。

秀吉將軍攻鳥取，清正以部曲從其左右。城破，清正未得先登，乃擲槍咆哮，引恨終日。秀吉之攻冠山，清正自請先。秀吉壯之，諾。及戰，清正舞槍赴陣，當者皆披靡。身被三創，斬首數級。既捷，獻首於秀吉前。秀吉喜，益其祿。於是三軍咸服其勇，皆以虎呼之。

天正十年，明智光秀叛殺信長。秀吉旋平光秀，因奪織田舊領，遂與柴田勝家構惡。十一年，合戰於賤之岳。秀吉乃命清正、正則將近侍數十輩先。及戰，慷慨呼嘯而前，柴田軍莫敢纓其鋒。秀吉遙見敵旌亂，乃命張左右翼馳之，柴田軍始潰。有山路將監者，柴田宿將也，自騎白馬斷後。清正馳至，與之鬥良久，不能勝。正則鳴鼓壯其意。將監懼，返走，清正因刺殺之。與是三軍振奮，遂破柴田。秀吉聞之，親壯清正輩曰：「賤岳七本槍」。

柴田既滅，秀吉乃益諸將祿。正則年長，得五千石。清正亦以戰功遙封三千石。檄書至，清正奪檄而擲之，罵曰：「吾才力寧下正則邪！」因欲合部曲攻正則。從人諫之者三，方免。及受詔，猶恨恨不已。秀吉近臣石田三成素與清正有隙，聞其事，乃搆陷於秀吉前。秀吉未之信也。清正聞之，遂恨三成切齒。

十三年，清正以軍監從羽柴秀長討長宗我部氏。清正嘗縱部曲掠財貨，所過皆焚壞。一野僧遙見之，徑趨清正前。以掌擊其頂，喝曰：「菩提血海，白蓮槍從。金剛獅子，還不頓悟！」清正落魄，徐拜曰：「願受吾師戒！」僧斥曰：「地獄未空也！」言迄徑去。清正嘿然良久，自是常齋僧而頌佛號，雖處戎馬而不輟。及軍還，盡出囊儲築寺於浪速，專祀其父也。

秀吉既平九州，乃大封諸將以鎮其土。夫肥後國，本龍造寺氏土也。民風素悍，多恥耕作，爭以輕俠為業。諸郡豪俠凡五十二，各以其眾據塢堡。秀吉新得肥後，弗能調其租稅，乃命佐佐成政治其民。成政本柴田降將也，感其恩遇，急欲報之，乃將三千卒橫行國內，見百姓不治理產業者皆殺之，懸首城門，欲以威服國人。百姓大怨，咸攜老幼而投豪帥。成政大怒，勒兵攻塢堡，不克而還。不三日，豪傑隈部親永以城池叛，肥後諸帥紛應之。不旬月，應隈部者無慮二萬。秀吉聞之大怒，乃命成政自剖以謝，別令加藤清正、小西行長各將部曲往鎮之。

小西行長者，本賈人子也，以貨殖仕於秀吉，頗有寵焉。清正以武士自度，特不直行長。行長先入肥後，戰，不利。清正因合大軍後至，逐地壞田地町屋。諸豪傑遂困，漸有降者，清正輒收之。因驅降者攻隈部城，矢石交加，死者相枕藉也。遂下隈本城，斬親永。乃出向降者，盡戮之。死者凡七千人，菊池川為之赤。於是肥後亂平。

秀吉裂肥后土，命清正、行長分治之。清正怒語於家臣曰：「肥後自我輩百戰得之，行長賈子安能分吾勳邪！」方一月，豪傑志歧氏復叛於天草。行長不能勝，乃求援於清正。清正自將部曲往，十日乃平。自是清正益輕行長。

清正嘗乘船涉海，遽遇烈風，流至荒島。朝鮮將李舜臣聞之，遣使饋以糧脯，因誡其不得侵朝鮮。清正遂得還。

淀姬新寵於秀吉，甚見寵。諸臣爭以珠玉賂之。北政所素雅潔，惡之，乃別居於庵堂。清正、正則素以母事北政所，每過輒拜之，各訴平事，奉禮如生母。或以讒進秀吉，秀吉未之信也。

文祿元年，秀吉思逞大欲於大明，乃會諸侯兵馬於名護屋，將假朝鮮道。治九軍，分屬清正等輩。三月，加清正、行長為都元帥，石田三成為軍正，對馬島宗氏為導，令其各將部曲襲朝鮮。四月朔，行長下朝鮮釜山，因屠之。清正、黑田長政諸輩各將舟師入朝鮮。

行長既下忠州，乃合諸將議取王京。行長新勝，欲乘輕銳而下之。清正怒曰：「爾潛發而成功，由宗氏諳地理耳，非爾之力。且殿下令予與爾隔日為先鋒，汝背之者何哉？自今日隔日為先鋒，以試其利鈍。」行長徐曰：「已薄其都，不如分路而進，速拔之。」清正嗤之曰：「背軍令，但貪私利，何似賈豎子哉！」行長與之論，不下。清正躁，跳踉如雷，引刀劈行長所奉之天主像。行長素虔於南蠻教，因盛怒，燃銃欲擊清正，鍋島直茂、松浦鎮信急止之，方免。自是，二人相疾入骨。

日軍既下王京，盡焚朝鮮宮室卷藏，乃分兵而北。清正將部曲向咸境道，敗朝鮮將韓克勤。朝鮮民屢襲清正俑道。清正怒，所過盡焚掠。但遇朝鮮人，無老幼皆殺之。時有會寧督獻朝鮮二王子來降，清正拘之於營。清正嘗將五千騎絕圖門江，涉大明境。大明守吏使遊騎抄其後，虛張旌幟以赫之。清正懼道絕，因燒輜重退。

清正將眾嘗入朝鮮野寺，命僧人自縛，唯一僧不動。清正以刃擬其頸，僧神色如常，清正收刃曰：「真高僧也。」遂縱之。後察之，僧號泗溟惟政。檄令朝鮮僧人起兵勤王者，蓋此人也。

二年，大明將李如松受平倭提督號，將遼東四萬騎往救朝鮮。行長與之戰，大潰，日軍震驚，皆返王京。清正畏道絕，亦走。於是朝鮮半壁皆復。秀吉亦恐，乃遣行長臣內藤如安往議談。清正遂還朝鮮王子。日軍退屯海偶。清正諸輩俱還。

秀吉病朝鮮將李舜臣之能。乃與眾人計，欲以舜臣嘗救清正事間殺之。清正慨然進曰：「舜臣者，三國之豪雄也。清正不能及也。武士戰者固以刀戟，奈何以讒特為刃邪！清正雖愚，幸得樓船五百，必擒舜臣！」諫之者三，秀吉弗之聽也。清正怏怏，飲恨終日。

慶長元年，秀吉覆命侵朝鮮。日軍多苦怨，見朝鮮人輒屠之，爭割其耳鼻以邀功。清正旌之所過，雖比丘尼亦不能免於荼。日軍以二十萬師克南原，屠之。

清正虔信三寶，雖從戰陣，亦攜僧侶，解鞍輒命頌佛號。日軍嘗屠城，至夕乃止。清正命僧人頌經。僧曰：「君侯嘗見我佛地獄圖否？」曰：「未之見也。」僧輒以槌指屍場曰：「此即是也。」清正粟然，經卷墜地而弗覺。

九月，大明大軍復至，將軍解生敗黑田長政、毛利秀元於稽山。日將皆膽喪，急退塢堡而據之。

清正守蔚山一月，不能支，乃夜遁島山；大明元帥麻貴將輕騎往趣，清正設空寨誘而破之。麻貴嘆曰：「吾知兵三十年，不意東瀛亦有能者。」清正復棄城，以其軍與淺野長政父子旋守蔚山，方入城，大明經略楊鎬將大軍暴至，圍之數匝，日夜攻之。戰十晝夜，蔚山五寨俱陷，然大明終不能下之。日軍糧絕，士卒餓斃者無算，存者皆競相食也。清正懼，數遣使間問明將云：「投降可得全不？」後一日，明軍食亦絕。夜，大雪暴至，明卒飢寒，怨憤洶洶。楊鎬懼變，自遁。明軍覺失帥，爭潰，盡走險阻。會日軍援騎數萬至，因追擊之，大明、朝鮮之卒死無算也。清正乃得扶出，業不能人言矣。

初，清正嘗掠朝鮮工匠書籍，日輸日本。秀吉以為善，特嘉其行。小西行長疾之，乃以財貨賂秀吉左右，使言清正驕橫不法事。讒言日聞於秀吉。明將劉鋌嘗以爵祿誘清正，清正作書拒之。書中有詛行長語。秀吉獲其書，遂疑清正不臣焉，乃檄召清正歸國，奪其軍與淺野氏。清正見檄，怒曰：「清正雖愚，奈何以一旅之卒反於海外邪！此必行長輩見讒也！」因自合部曲，將攻行長。德川家康遣使語之曰：「君侯無罪見讒，吾等固知之也。歸則肉袒負荊，自白太閣可也。今君侯若攻行長，則其反自明也。且大明日迫於外，吾軍奔命旦夕，此固自禍蕭牆時邪？為惡必自禍，君且待之。」清正悟，改容謝之，遂還。

既歸，即錮於伏見請室。清正欲自白於秀吉。秀吉惑於三成，弗見。居數月，京都地震大作，伏見城郭宮室皆廢。清正聞之，乃自脫枷鎖，破門謁伏見廢墟。衛門者細川忠興，素知清正，乃縱之入。傾之，三成亦至。忠興素惡其為人，然亦縱之入。秀吉命清正折枝為杖守內室門。三成欲入，清正固不從也。秀吉聞之，語與左右曰：「清正自幼從我，既吾子也。豈有子反父哉！」遂赦清正罪，復其兵權。清正自請歸朝鮮督戰，許之。

既歸，復守。明帥麻貴遣朝鮮僧惟敬持書誘清正。清正置書，設茶米齋惟敬，因問曰：「爾朝鮮梵林以孰物為寶？」惟敬正色曰：「吾國軍民所寶者無它，惟將軍首耳！」清正但笑而已，中實憚之。乃全禮遣之歸。

明將劉鋌攻小西行長甚急，行長不能支，乃求救於清正、島津義弘。或勸以弗救，清正慨然曰：「吾寧以私憾而廢國家哉？」乃自將卒救，未至，聞義弘水師覆，乃還。行長自棄眾浮海還日本。

三年八月，秀吉死，德川家康、前田利家奉幼主秀賴攝政，檄召清正等還。清正乃虛設旌旗於城上，命老弱擊鼓，自引眾間出，次第登舟。九月，帆歸大阪，方知秀吉死也。

清正歸肥後，乃驅所掠朝鮮民為奴。廣築寺院，修葺町屋。治菊池川，為廣堰。復開水道，引其水溉田。於是國人皆喜，戴之如神明。時行長政虐，清正遣人誘其部民，來者甚眾。行長雖恨，卒不敢問。

四年三月，前田利家死，諸侯皆集大阪吊之。淀姬以德川家康威名素重，恐其不臣，乃命石田三成謀之。三成欲刺家康於大阪。家康素厚清正，遣使秘告之。清正乃延福島正則、細川忠興、池田輝政、加藤嘉明、黑田長政、淺野幸長諸侯飲，及酣，解衣箕踞，慨然曰：「夫三成者，文吏也，無尺寸之軍功，但以斂聚得顯貴耳。今三成欲殺家康，是以讒佞害武士也。家康死，則吾輩武人死無日矣。清正雖不才，願斬三成首謝太閣祭前！」正則等膝席皆曰：「固吾願也！幸從君侯！」夜，七候各勒部曲，鳴鼓將攻三成。三成覺，遣使謝清正，自逾垣走匿，方得免。自是清正諸將皆黨於家康。

關原戰起，清正入東軍，受家康命略北九州。

清正檄書降鍋島直茂，復救細川家臣松井康之，戰皆捷。時行長自將部曲會三成，清正乃合兵圍行長都肥後宇土。行長弟行景勒兵守之，清正不能下。圍之一月，行長死訊聞，行景自剖，遂滅小西氏。家康嘉清正功，以肥後全土封之。

後，家康黜豐臣氏，建幕府於江戶。清正怒其行，嘗陰語於部將飯田角兵衛曰：「吾昔以護秀賴而入東軍，不意內府亦奸雄也。然則吾亦何顏見太閣於泉下邪？」每念關原事，輒切齒不己。飯田角兵衛，清正同鄉也，與森本儀太夫早投清正，故得親任。後，聞秀賴長，乃間遣人入大阪，持書通於淀姬，但言太閣舊恩弗忘。淀姬嘉之，乃托以恢復事。清正乃命朝鮮匠人築熊本城。竣，城基石垣高數丈餘。清正因以為都，積蓄糧秣，欲為守戰之計。

家康屢召秀賴進覲，淀姬但辭以年幼，弗敢往。秀賴既長，家康復請之，淀姬無以辭，乃間召清正、福島正則、淺野長晟計議。清正曰：「吾等俱本太閣門下，微豐臣氏，早為塵土矣。護持幼主，固吾職也。」淀姬曰：「惟俱家康挾之反江戶。」清正慨然曰：「吾在則秀賴在，固無害也。家康若生二心，清正但與之俱碎耳！」秀賴遂赴京都。駕之所至，清正、正則被甲帶刀，勒部曲周而夾護之。家康子賴宣迎之，欲見秀賴。清正按刀叱曰：「爾素知書，寧可倨見貴人哉！」家康聞而患之，乃設宴於途，欲使清正等遠秀賴。清正、正則身自按刀扶轎，若無聞者。終會晤，清正無一言，雖寸步亦未離秀賴也。

秀賴既還，毫髮無傷。清正對正則笑曰：「秀賴安泰，吾輩終報太閣恩義於萬一也！」居大阪飲數日，相辭歸國。舟行於海上，清正夜起，飲數斗，取經頌之，未竟，忽語於從人曰：「地獄空矣！」遂薨。時年五十。肥後民感其德，為之立祠，每及豐年，輒羅舞懸幟而祀之。

其次子忠廣嗣，以年幼，聽政於幕府。十九年尚江戶將軍秀忠養女。寬永九年，坐家臣私通大阪事，謫居出羽，國除。

## 據
* 《日本史記》·加藤清正列傳·廣成子著，並授權自由發佈，惟必附名。